Universis presentes litteras inspecturis nos frater Gaufridus permissione divina humilis abbas monasterii S. Martini Eduensis salutem in domino sempiternam. Attendentes, sacra pagina testante, quod vir fortissimus Judas, collatione facta, duodecim dramas argenti misit hierosolymam offerre, et ibi pro peccatis mortuorum de resurrectione agitans .......... canonicas sanctiones anime defunctorum orationibus sanctorum, eleemosynis proximorum, jejuniis carorum et potissime sacrosancto altaris sacramento relevantur, ut pote cum ad redemptionem humani generis ........ primi parentis non sunt sufficientes patriarcharum, prophetarum ceterorumque veterum patrum orationes, jejunia seu elemosine, quousque ventum est ad Christi passionem, cujus siquidem sanguis et aqua que de ejus latere profluxerunt, sanguis videlicet in redemptionem ....... lavat .... ad ipsius totius redemptionem humani generis suffecerunt. Ejus etenim gloriosissime passionis, sanguinis et aque effusionis ex hoc .... predicti humani generis reconciliationis in ipso sacrosancto altaris recolitur memoria sacramento ....... nos tamen Christi largiflua beneficia exhibita populo Christiano ad memoriam reducentes, ex ipsius acerbissima passione gloriosissimaque nostra reconciliatione, sanguinis effusione ad cordis lacrymosam compunctionem cum devotis quer .... singultibus excitati, animarum et corporum corruptionem et eorum in die judicii resurrectionem, animarumque eternitatem respicientes antedictis remediis indigere, ad honorem totius trinitatis, sacrosancti ac excellentissimi ipsius altaris sacramenti, Beatissime gloriosissime virginis et matris Dei genitricis Marie, beatorum apostolorum Petri et Pauli, beatique Martini, patroni nostri, et sanctorum quorum in dicto nostro monasterio corpora seu reliquie requiescunt ac etiam alibi ubicumque, necnon et totius militie celestis exercitus et cohortis, ob remedium anime nostre, dilecti nostri fratris Guillelmi de Valea, prioris prioratus nostri de Bragniaco, predecessorum successorumque, benefactorum nostrorum, nostri monasterii antedicti ac omnium fidelium defunctorum, diligenti in capitulo nostro deliberatione perhabita cum conventu nostro, statuimus quod tria candelabra seu tres pelves locum candelabrorum obtinentes in choro nostri monasterii suspendentur cum catena et baculo ferreo sustinentibus, ut decebit, eosque pelves seu candelabra ........ catena et baculo ferreis suspendi ..... statuimus etiam quod frater Guillelmus Buberii, nunc sacrista monasterii, vel qui pro tempore fuerit, teneatur dictos pelves seu candelabra manutenere ac etiam sustentare suis propriis missionibus et expensis, ac etiam in quolibet pelvi seu candelabro in perpetuum cotidie ministrare unum cereum ponderis unius quarteronis cere cujus lichinus tria fila contineat stuparum. Quosquidem cereos dictus sacrista in perpetuum tenebitur manutenere, sustentare ac ceram ministrare, nec non et eosdem illuminare et ardentes seu illuminatos tenere semper et in perpetuum qualibet die in horis matutinis, magna missa nec non et hora ........ vesperarum, in festis et solempnitatibus duplicibus quartis responsoriis et diebus dominicis principalibus necnon et in anniversariis que in dicto monasterio pro nobis fundavimus et fundabimus in futurum, ultra cereos qui in anniversariis aliorum abbatum consueverunt ibidem ministrari. Tenebitur dictus sacrista suis propriis missionibus et expensis dictos cereos in dictis pelvibus seu candelabris ......... semper et in perpetuum ponere manutenens, sustentare, ac etiam ministrare quemlibet cereum ponderis unius libre cujus lichinus tria fila mercatoris contineat stuparum, quos similiter cereos dictus sacrista tenebitur accendere ac illuminare, necnon accensos et illuminatos tenere continue horis tenebitur antedictis. Tenebitur etiam idem sacrista in ecclesia nostra et conventu in festis Conceptionis Beatissime Virginis et Dei genitricis Marie tantum et tale luminare quantum et quale in festo Purificationis Beate Marie in ecclesia nostra consuevit ministrari. Tenebitur idem sacrista ministrare conventui nostro in refectorio quatuor collationes quolibet anno in quatuor anniversariis que pro nobis in dicta ecclesia certo die fundavimus: videlicet pro quolibet anniversario tres marellos vini boni et puri. Vero quia nemo tenetur propriis stipendiis militare spiritualia que sine temporalibus diu subsistere non valerent, pro predictis pelvibus seu candelabris, cathena et baculo ferreis, necnon pro cereis antedictis ac etiam quatuor collationibus in perpetuum ministrandis per sacristam, dicto sacriste et ipsius officiario sacristie dedimus, concessimus et attento stilo, usu, more et consuetudine notoria predicti monasterii nostri et membrorum ejusdem, auctoritate nostra abbatiali damus, cedimus et concedimus pro onere predicto supportando, res, terras, possessiones emolumenta que sequuntur: videlicet quamdam peciam terre, tria jornalia continentem, sitam apud Girellas desubtus domum Mileti Quondini, majoris de Girellis, juxta ochiam et sancetum domini Guillelmi de Onlayo, commonachi nostri, ex parte una, et juxta pratum et campum Hugonis Vinoillon ex parte altera. Item quamdam peciam vinee, juxta vineam Mathei Moreleti, que extimata fuit valere novem summas vini, que sexaginta septem solidos et sex denarios valere extimantur. Item quoddam sancetum situm hostio de Girellis juxta sancetum Michelini Salon et heredum au Bornot. Item quamdam peciam vinee, tres operatas continentem, sitam ubi dicitur au Martroy, acquisitas a Johanne de Thareto, domicello, juxta iter per quod itur de Girellis apud Sermiseles. Item peciam terre in campo Moreaul. Item supra vineam et oschiam Johanneti, filii au Naul Binot, unum boissellum et tres pepigenas censuales. Item super mansum Dulcie, filie au Gendrat, unum boissellum et tres pepigenas. Item supra oschiam Johanne, filie au Friant, unum ..... ac unum denarium. Item supra vineam liberorum Thevenini Nichode, vocatam vineam de Cruce, unum boisselum et unum obbolum. Item supra vineam Johanneti le Gailleton, tres boissellos et tres obbolos, etc., etc. Et in casu in quo dictus conventus erit negligens vel remissus in celebrando nostra dicta anniversaria dicta die qua ea fundavimus, dictus sacrista non tenebitur dictas collationes conventui ministrare, sed tenebitur dictus sacrista in periculo anime sue dictas collationes ipsa die sex pauperibus erogare. Actum die sabbati in vigilia festi Nativitatis B. Johannis Baptiste. Anno M CCC XLVII.